Danmark er på taberholdet, når store selskaber flytter overskud rundt mellem EU-landene for at mindske deres skattebetalinger.

Så meget som 3,5 milliarder kroner mister statskassen årligt til andre EU-lande på aggressiv skatteplanlægning, hvor store selskaber benytter sig af, at EU-landene har forskellige skatteregler og underbyder hinanden på skattefronten.

Aggressiv skatteplanlægning Danmark mister årligt i omegnen af 4,4 milliarder kroner i skatteindtægter, fordi overskud flyttes ud af landet. Størstedelen - 3,5 milliarder kroner - mistes til andre EU-lande.

Overskuddet flyttes især som interne royalties for brug af blandt andet algoritmer, patenter og varemærker, og også som interne renter i store koncerner.

Det er især Irland (halvdelen af Danmarks tab), Luxembourg og Holland, som pengene flyttes til. I de lande beskattes kun en fjerdedel af det flyttede overskud. Størstedelen beskattes dermed slet ikke.

Flytningen af overskud kan lade sig gøre på grund af de forskellige regler for beskatning af selskaber, der er i EU-landene og globalt.

Det er først og fremmest de helt store multinationale selskaber, der udnytter uklar, international lovgivning til den aggressive skatteplanlægning, som i udgangspunktet er lovlig.

Et stort forskningsprojekt med blandt andet danske forskere har gransket tal fra alverdens centralbanker for at finde ud at, hvordan de store selskabers overskud flyttes rundt og hvilke lande, der vinder og taber på pengetrafikken.

Trafikken betød, at Danmark i 2015 mistede 1,7 milliarder skattekroner fra overskud, som blev flyttet til Irland, 670 millioner til Luxembourg og 572 millioner til Holland.

Og det er vel at mærke lovligt i langt de fleste tilfælde, forklarer en af forskerne.

- I udgangspunktet er det fuldt lovligt. Vi har bare et så hullet skattesystem, at man faktisk kan gøre det her helt lovligt, siger Ludvig Wier, der netop er blevet ph.d. i Økonomi fra Københavns Universitet og nu skal fortsætte forskningen på det anerkendte University of California, Berkeley i USA.

Irland er topsynderen

Ludvig Wier forklarer, at det først og fremmest er regler om selskabers rettigheder - de såkaldte royalties - der betyder, at Danmark mister skatteindtægter.

En del store selskaber flytter nemlig overskud, og dermed skattebetalinger, ud af Danmark ved enorme royalty-betalinger til egne selskaber i især Irland, hvor de har placeret varemærker, patenter, algoritmer og andre rettigheder.

Om tallene Det er forskere fra Københavns Universitet og University of California, Berkeley i USA, der står bag projektet, som viser, at den danske stat i 2015 mistede 3,5 milliarder kroner i skatteindtægter, fordi store selskaber flyttede overskud til andre EU-lande.

Forskningen er baseret på gennemregning af disse pengeoverførsler for samtlige lande i verden, hvor centralbankerne laver brugbare statistikker (det er flertallet af verdens lande). På den baggrund er det udregnet, hvilke lande der har henholdsvis overnormale og undernormale indtægter.

De seneste tal er beregnet for 2015, og årene før har vist en støt stigende udvikling i flytningen af overskud, som altså blandt andet koster den danske statskasse dyrt. Forskningsprojektet har nu kastet sig over tallene for 2016, der foreløbigt (for USA) viser samme tendens.

En anden metode handler om at låne penge af sine egne selskaber i andre EU-lande, og dermed betale renter til sig selv. Her betyder reglerne i Luxembourg, at selskaberne kan slippe meget billigt i skat.

Billedet bliver tydeligt, når forskerne sammenligner indtjeningen hos lokale selskaber i Irland med multinationale selskaber i landet.

- Så kan vi se, at de her multinationale selskaber har helt ubeskriveligt høj profit sammenlignet med den aktivitet, de har i landet, og vi kan se, at hele den profit kommer fra de her overnormale royalty-betalinger og interne renter, siger Ludvig Wier, som kalder Irland for ”topsynder på verdensplan”.

EU-lande konkurrerer indbyrdes om skat

Også samlet set er der ifølge forskeren tale om en kæmpe underskudsforretning for EU, fordi størstedelen af det overskud, der flyttes fra lande som Danmark, Tyskland og Frankrig til Irland, Luxembourg og Holland, slet ikke beskattes i de andre EU-lande, inden pengene sendes videre ud af Europa.

Dermed bliver de samlede skattebetalinger i EU også langt mindre, end de burde være.

EU-landene konkurrerer i det hele taget om at tiltrække globale virksomheder med attraktive skattevilkår, og selve procenten for selskabsskatten er blevet sænket talrige gange de seneste årtier – både i Danmark, i andre EU-lande og verden over. Globalt set er satsen for selskabsskat halveret siden 1985 til 24 procent i snit i 2018.

Forskellene er dog stadig store mellem EU-landene.